
Umsögn Æskunnar um áform um breytingu á lögum um tóbaksvarnir nr. 6/2002 (EES-reglur) HRN21110017 í samráðsgátt.[1] 
Æskan fagnar tillögum að sterkari forvörnum sem og í þessari tillögu sem er til þess fallin að styðja við góðan árangur í forvörnum á Íslandi. 
Það er von okkar að náist að draga sem fyrst úr notkun tóbaks og nikótínvara á borð við tóbakslausa nikótínpúða sem er ný vara á markaðinum og hefur náð töluverðri útbreiðslu á skömmum tíma.[2]
Nikótín er ávanabindandi efni og því óæskilegt að ungt fólk byrji að nota þessar vörur og verði háð nikótíni. Æskan hefur frá stofnun 1886 hvatt til að ekki sé verið að prufa, fikta með, nota eitthvað sem hægt er að ánetjast.
Æskan hvetur ráðamenn til að standa með þeim sem vinna í forvörnum því forvarnir á Íslandi hafa verið til fyrirmyndar í áratugi og skapað kynslóðir sem hafna neyslu áfengis og annara vímuefna.[3]
Æskan hvetur ráðamenn að skoða miklu betur mál er varða forvarnir og lýðheilsu. Virkja þau lög sem sannarlega standa með forvörnum gegn markaðssetningu og auglýsinga efna sem hafa neikvæð áhrif á börn á hvaða miðlum sem er.
Æskan fagnar viðleitni hins opinbera gagnvart viðkomandi málaflokki og styður stefnu stjórnvalda sem kemur fram í fjármálaáætlun á málefnasviði 32. „Að draga úr heilsutjóni og dauðsföllum af völdum tóbaks með því að minnka tóbaksneyslu og vernda fólk fyrir áhrifum tóbaksreyks. Jafnframt að koma í veg fyrir að ungt fólk hefji neyslu tóbaks og hjálpa þeim sem vilja hætta neyslu tóbaks.“ Stjórnvöld verða að horfa á öll ávanabindandi efni sem valda tjóni.
Lýðheilsumat er mælikvarði sem ætti hiklaust að taka upp hið snarasta.
Heildarstefna í forvörnum ætti að taka gildi sem skýr viðmið að draga sem mest úr neyslu tóbaks, nikótíns, áfengis og annara vímuefna. Æskan lýsir sig fúsa til að leggja lið við vinnu við að undirbúa stefnuna þar sem Æskan er hluti af stærstu forvarnasamtökum heims Movendi.

